ΙΙ. Συμμετοχή

Προαιρετική Συμμετοχή Ομάδων

1. Η δήλωση συμμετοχής των ομάδων στο Πρωτάθλημα είναι προαιρετική. Ομάδα όμως που δηλώνει συμμετοχή στο Πρωτάθλημα θα είναι υποχρεωμένη να συμμετάσχει σε όλους τους αγώνες του πρωταθλήματος. Σε περίπτωση ομάδας που ενώ έχει δηλώσει συμμετοχή στο Πρωτάθλημα ακολούθως δεν λάβει μέρος σε όλους τους αγώνες του Πρωταθλήματος για οποιοδήποτε λόγο, το Μέλος της ΚΟΠ στο Ειδικό Μητρώο θα διαγράφεται από τη δύναμη της ΚΟΠ με τελεσίδικη απόφαση του Διοικητικού Συμβουλίου.
2. Η συμμετοχή των ομάδων σε οποιοδήποτε άλλο Πρωτάθλημα αποφασίσει να διοργανώσει η ΚΟΠ είναι είτε υποχρεωτική είτε προαιρετική ανάλογα με τελεσίδικη απόφαση που θα λάβει το Διοικητικό Συμβούλιο. Εάν η συμμετοχή σε τέτοιο Πρωτάθλημα αποφασισθεί να είναι υποχρεωτική και ομάδα αρνηθεί να λάβει μέρος και/ή δεν λάβει μέρος, το Μέλος της ΚΟΠ στο Ειδικό Μητρώο θα διαγράφεται από την δύναμη της ΚΟΠ με τελεσίδικη απόφαση του Διοικητικού Συμβουλίου.

Συμμετοχή Ομάδων

3. Τα μέλη της ΚΟΠ στο Ειδικό Μητρώο για να δικαιούνται να συμμετέχουν στο πρωτάθλημα θα πρέπει να δηλώσουν γραπτώς ότι:

3.1. Συμφωνούν με όλους τους όρους και τις διατάξεις της παρούσας Προκήρυξης και δεσμεύονται πλήρως από αυτή. Συμφωνούν επίσης ότι κάθε παράβαση της παρούσας είναι αδίκημα το οποίο εκδικάζεται από τα Δικαστικά όργανα της ΚΟΠ μόνο.

3.2. Συμφωνούν ότι το Σωματείο / ομάδα, οι αξιωματούχοι του Σωματείου / ομάδας, τα μέλη του Σωματείου / ομάδας, οι παίκτες, οι υπάλληλοι συμφωνούν να σέβονται το Καταστατικό της ΚΟΠ, τους κανονισμούς ΚΟΠ, τις εγκυκλίους και αποφάσεις της ΚΟΠ.

3.3. Συμφωνούν ότι πάντοτε θα σέβονται το Τίμιο Παιγνίδι (Fair Play) στη ευρύτερη του μορφή και ότι θα λαμβάνουν μέρος στο Πρωτάθλημα πάντοτε με την καλύτερη και την πιο δυνατή τους ομάδα.

3.4. Συμφωνούν ότι θα διοργανώνουν όλους τους αγώνες του Πρωταθλήματος σύμφωνα με τα προβλεπόμενα στην παρούσα Προκήρυξη.

3.5. Συμφωνούν ότι οι παίκτες τους και το Σωματείο / Ομάδα θα εκπροσωπείται σε όλες τις εκδηλώσεις της ΚΟΠ ιδιαίτερα στην γιορτή αρίστων της ΚΟΠ.

3.6. Συμφωνούν να μην εκπροσωπούν την ΚΟΠ ή να χρησιμοποιούν πνευματική ιδιοκτησία της ΚΟΠ χωρίς την προηγούμενη έγκρισή της.

1. Απαγορεύεται αυστηρά η συμμετοχή στο Πρωτάθλημα,

4.1. Σωματείου / Ομάδας που οφείλει χρήματα στην ΚΟΠ ή/και ΣΤΟΚ κατά την 10.08.2022

4.2. Σωματείου / Ομάδας που δεν υποβάλλει αίτηση συμμετοχής στο Πρωτάθλημα ή που δεν συμφωνεί με όλους τους όρους συμμετοχής στο Πρωτάθλημα.

4.3. Σωματείου / Ομάδας που άμεσα ή έμμεσα κατέχει ή έχει οποιοδήποτε συμφέρον σε άλλη ομάδα που λαμβάνει μέρος στο Πρωτάθλημα. Το ίδιο ισχύει και για Σωματείο / ομάδα της οποίας αξιωματούχος ή παράγοντας κατέχει ή έχει οποιοδήποτε συμφέρον σε άλλη ομάδα που λαμβάνει μέρος στο Πρωτάθλημα.

4.4. Σωματείου / Ομάδας που άμεσα ή έμμεσα ελέγχει την διοίκηση ή συμμετέχει στην διοίκηση άλλης ομάδας που λαμβάνει μέρος στο Πρωτάθλημα. Το ίδιο ισχύει και για Σωματείο / ομάδα της οποίας αξιωματούχος ή παράγοντας ελέγχει την διοίκηση ή συμμετέχει στην διοίκηση άλλης ομάδας που λαμβάνει μέρος στο Πρωτάθλημα.

4.5. Σωματείου / Ομάδας της οποίας αξιωματούχος είναι ταυτόχρονα και αξιωματούχος σε άλλο Σωματείο / ομάδα. Σε τέτοια περίπτωση και οι δύο ομάδες θα αποκλείονται από το Πρωτάθλημα.

4.6. Σωματείου / Ομάδας που δεν είναι ανεξάρτητη ή Σωματείο / Ομάδα που ελέγχεται με οποιοδήποτε τρόπο από οποιαδήποτε Κυβερνητική υπηρεσία, τμήμα ή πολιτικό κόμμα ή αξιωματούχο της κυβέρνησης ή πολιτικού κόμματος. Ανεξάρτητο Σωματείο είναι το Σωματείο που είναι μόνο υπόλογο στα μέλη του ή στους μετόχους του, τηρεί δε όλες τις δημοκρατικές διαδικασίες σε ότι αφορά την ενημέρωση των μελών του ή των μετόχων του και διεξάγει δημοκρατικές εκλογές για την εκλογή της διοίκησης του σε τακτά χρονικά διαστήματα.

4.7. Σωματείου / Ομάδας της οποίας αξιωματούχος έχει άμεσο ή έμμεσο συμφέρον σε γραφείο ή επιχείρηση ή εταιρεία ή συνεταιριστικό στοιχημάτων ποδοσφαίρου περιλαμβανομένων και συζύγων και συγγενών αυτών μέχρι δεύτερου βαθμού.

4.8. Σωματείου / Ομάδας της οποίας αξιωματούχος εκτίει ποινή απώλειας της αθλητικής του ιδιότητας ή είναι πτωχεύσας

4.9. Ομάδας που επιδοτεί ή χρηματοδοτεί με οποιοδήποτε τρόπο άλλη ομάδα που λαμβάνει μέρος στο Πρωτάθλημα.

4.10. Σωματείου / Ομάδας που είναι μέλος άλλης ποδοσφαιρικής ομοσπονδίας στην Κύπρο ή στο εξωτερικό.

4.11. Σωματείου / Ομάδας που έχει εκχωρήσει τα δικαιώματα του τμήματος esports σε εταιρεία και δεν έχει την έγκριση της Εκτελεστικής Επιτροπής της ΚΟΠ και/ή δεν έχει συμμορφωθεί με τους όρους που έχει θέσει η Εκτελεστική Επιτροπή της ΚΟΠ.

*Συμφωνώ με όλες τις πιο πάνω παραγράφους του άρθρου 3 του Κεφαλαίου ΙΙ της Προκήρυξης του Πρωταθλήματος / Κυπέλλου Ηλεκτρονικού Ποδοσφαίρου 2022/23, και δηλώνω ότι δεν έχει οποιοδήποτε κώλυμα ούτε το Σωματείο / Ομάδα ή / και Εταιρεία, ούτε και οποιοσδήποτε αξιωματούχος αυτού να συμμετέχει στο Πρωτάθλημα, από αυτά που αναφέρονται στο άρθρο 4 του Κεφαλαίου ΙΙ της Προκήρυξης.*

……………………………………… ………………………………………

Πρόεδρος Σωματείου Γενικός Γραμματέας Σωματείου

……………………………………… ………………………………………

Πρόεδρος Εταιρείας Γενικός Γραμματέας Εταιρείας

(Σφραγίδα)

**Σημείωση: Να μονογραφεί και η πρώτη σελίδα από όλους τους συμβαλλόμενους**